KOMISSION TÄYTÄNTÖÖNPANOASETUS (EU) 2022/782,

annettu 18 päivänä toukokuuta 2022,

tehoaineen isopyratsaami hyväksynnän peruuttamisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti, komission täytäntöönpanoasetuksen (EU) N:o 540/2011 muuttamisesta ja täytäntöönpanoasetuksen (EU) N:o 1037/2012 kumoamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan ja 78 artiklan 2 kohdan,

sekä katsoo seuraavaa:

(1) Isopyratsaami hyväksyttiin tehoaineena komission täytäntöönpanoasetuksella (EU) N:o 1037/2012 (2) asetuksen (EY) N:o 1107/2009 mukaisesti ja sisällytettiin komission täytäntöönpanoasetuksen (EU) N:o 540/2011 (3) liitteessä olevaan B osaan.

(2) Euroopan kemikaaliviraston riskinarviointikomitea antoi 10 päivänä joulukuuta 2020 Euroopan parlamentin ja neuvoston asetuksen (EY) N:o 1272/2008 (4) 37 artiklan 4 kohdan mukaisesti lausunnon, (5) jossa se totesi, että isopyratsaami täyttää kriteerit sen luokittelemiseksi kategoriaan 1B kuuluvaksi lisääntymiselle vaaralliseksi aineeksi ja kategoriaan 2 kuuluvaksi syöpää aiheuttavaksi aineeksi.

(3) Komission delegoidulla asetuksella (EU) 2022/692 (6) muutettiin tämän johdosta asetuksen (EY) N:o 1272/2008 liitettä VI ja luokiteltiin isopyratsaami kategoriaan 1B kuuluvaksi lisääntymiselle vaaralliseksi aineeksi.

(4) Asetuksen (EY) N:o 1107/2009 liitteessä II olevan 3.6.4 kohdan mukaan tehoaine hyväksytään vain, jos sitä ei ole luokiteltu tai luokiteltava asetuksen (EY) N:o 1272/2008 säännösten mukaisesti lisääntymiselle vaaralliseksi kategoriaan 1B, jollei ihmisten altistuminen kyseiselle kasvinsuojeluaineen tehoaineelle ole realistisissa ehdotetuissa käyttöolosuhteissa merkityksetön.

(5) Isopyratsaamin jäämät elintarvikkeissa ja rehuissa ylittävät edustavissa käyttötarkoituksissa Euroopan parlamentin ja neuvoston asetuksen (EY) N:o 396/2005 (7)18 artiklan 1 kohdan b alakohdassa tarkoitetun oletusarvon, joten ehto, jonka täyttyessä ravinnon kautta tapahtuvan altistumisen voitaisiin katsoa olevan merkityksetön, ei täyty.

(6) Näin ollen isopyratsaami ei enää täytä asetuksen (EY) N:o 1107/2009 liitteessä II olevassa 3.6.4 kohdassa vahvistettua hyväksymiskriteeriä.

(7) Komissio ilmoitti asetuksen (EY) N:o 1107/2009 21 artiklan 1 kohdan mukaisesti jäsenvaltioille, Euroopan elintarviketurvallisuusviranomaiselle ja hakijalle, että se katsoo, ettei asetuksen (EY) N:o 1107/2009 liitteessä II olevassa 3.6.4 kohdassa vahvistettu hyväksymiskriteeri enää välttämättä täyty, koska isopyratsaami täyttää kriteerit sen luokittelemiseksi kategoriaan 1B kuuluvaksi lisääntymiselle vaaralliseksi aineeksi, ja pyysi hakijaa esittämään asiasta huomautuksensa.

(8) Hakija ei toimittanut tietoja, jotka osoittaisivat altistumisen olevan merkityksetöntä, eikä näyttöä siitä, että asetuksen (EY) N:o 1107/2009 4 artiklan 7 kohdassa vahvistettu ehto täyttyisi eli aine olisi välttämätön sellaisen kasvien terveyteen kohdistuvan vakavan vaaran hallitsemiseksi, jota ei voi torjua muilla käytettävissä olevilla keinoilla.

(9) Näin ollen on aiheellista peruuttaa isopyratsaamin hyväksyntä.

(10) Sen vuoksi olisi muutettava täytäntöönpanoasetuksen (EU) N:o 540/2011 liitettä ja kumottava täytäntöönpanoasetus (EU) N:o 1037/2012.

(11) Jäsenvaltioille tulisi antaa riittävästi aikaa isopyratsaamia sisältävien kasvinsuojeluaineiden lupien peruuttamiseen.

(12) Jos jäsenvaltiot myöntävät isopyratsaamia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi oltava mahdollisimman lyhyt ja päätyttävä viimeistään 6 kuukauden kuluttua tämän asetuksen voimaantulosta.

(13) Tämä asetus ei estä isopyratsaamin hyväksymistä koskevan uuden hakemuksen toimittamista asetuksen (EY) N:o 1107/2009 7 artiklan nojalla.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Hyväksynnän peruuttaminen Peruutetaan tehoaineen isopyratsaami hyväksyntä.

2 artikla Täytäntöönpanoasetuksen (EU) N:o 540/2011 muuttaminen Poistetaan täytäntöönpanoasetuksen (EU) N:o 540/2011 liitteessä olevasta B osasta isopyratsaamia koskeva rivi 27.

3 artikla Siirtymätoimenpiteet Jäsenvaltioiden on peruutettava isopyratsaamia tehoaineena sisältävien kasvinsuojeluaineiden hyväksynnät viimeistään 8 päivänä syyskuuta 2022.

4 artikla Siirtymäaika Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on päätyttävä viimeistään 8 päivänä joulukuuta 2022.

5 artikla Kumoaminen Kumotaan täytäntöönpanoasetus (EU) N:o 1037/2012.

6 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä toukokuuta 2022. Komission puolesta Puheenjohtaja Ursula VON DER LEYEN

(1) EUVL L 309, 24.11.2009, s. 1.

(2) Komission täytäntöönpanoasetus (EU) N:o 1037/2012, annettu 7 päivänä marraskuuta 2012, tehoaineen isopyratsaami hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 308, 8.11.2012, s. 15).

(3) Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

(4) Committee for Risk Assessment, Opinion proposing harmonised classification and labelling at EU level of Reaction mass of 3-(difluoromethyl)-1-methyl-N-[(1RS,4SR,9RS)-1,2,3,4-tetrahydro-9-isopropyl-1,4-methanonaphthalen-5-yl]pyrazole-4-carboxamide and 3-(difluoromethyl)-1-methyl-N-[(1RS,4SR,9SR)-1,2,3,4-tetrahydro-9-isopropyl-1,4-methanonaphthalen-5-yl]pyrazole-4-carboxamide [>78% syn isomers <15% anti isomers relative content]; isopyrazam. EC Number: - CAS Number: 881685-58-1 CLH-O-0000006915-65-01/F, hyväksytty 10. joulukuuta 2020.

(5) Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

(6) Komission delegoitu asetus (EU) 2022/692, annettu 16 päivänä helmikuuta 2022, aineiden ja seosten luokituksesta, merkinnöistä ja pakkaamisesta annetun Euroopan parlamentin ja neuvoston asetuksen (EY) N:o 1272/2008 muuttamisesta sen mukauttamiseksi tekniikan ja tieteen kehitykseen (EUVL L 129, 3.5.2022, s. 1).

(7) Euroopan parlamentin ja neuvoston asetus (EY) N:o 396/2005, annettu 23 päivänä helmikuuta 2005, torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta ETA:n kannalta merkityksellinen teksti (EUVL L 70, 16.3.2005, s. 1).